1927-es sakkolimpia
Az 1. sakkolimpiát 1927. július 18. és július 30. között a Nemzetközi Sakkszövetség (FIDE) 3. kongresszusához kapcsolódóan rendezték meg Londonban. Ez volt a FIDE első olyan nemzetközi rendezvénye, amelyen Európán kívüli kontinens csapata is részt vett. A rendezvénynek a Westminster Central Hall adott otthont. Az első helyezett csapat számára lord F. G. Hamilton-Russell egy vándorkupát ajánlott fel, amelyet ezen a sakkolimpián első alkalommal személyesen adott át a győztes magyar csapat első táblásának, Maróczy Gézának.